《复用前韵奉酬梦符学录》
宋代·周行己

子卿五言法，气格厉劲秋。绵绵武功裔，尚不废箕裘。

洒然落妙语，一破万古忧。文章本道德，作者通神谋。

惜其命不达，白首犹饭牛。学者愿识面，或比韩荆州。

儒冠真误身，未免妻子愁。长安游侠儿，生不辨田畴。

儒有不黔突，此辈饫珍羞。左右夹燕赵，出入跨骐骝。

富贵即称贤，宁辨清浊流。乃知读万卷，不如持尺矛。

斯言虽有激，亦为智者投。古人愿执鞭，如或不可求。

君看授业生，已为公与侯。飒然灌园翁，零落守旧丘。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。